Paul Personne

thumb|Paul Personne sus l'empont en 2008

**Paul Personne**, escais de **René-Paul Roux**, nascut lo 27 de decembre de 1949 a Argenteuil (Val d'Oise, França), es un cantaire francés de blues e de rock.

## Biografia
Mainatge en region parisenca, escota Édith Piaf e Charles Aznavour, e descobrís tanben lo rock en francés ambe Eddy Mitchell e Johnny Hallyday ; comença alavetz tre sos 17 ans per far de musica dins un grop que sona *L'Origine*, enregistra quitament un 45 torns en 1969 en çò de la maison de disques francesa Pathé-Marconi. Pauc de temps aprèp, intègra una còla de teatre e de musicians que viran dins las MJC. Mès aquò durèt pas : aprèp aver tanben enregistrat en 1973 un 45 torns aqueste còp en çò de *Vamp Record* en Anglatèrra, lo grop se dessepara.

Pauc de temps aprèp, se'n va de cap Tolosa ambe sa femna, e aquí, en 1975, fòrma un grop de blues-rock que se ditz *Bracos Band*. Lo grop vira un pauc en País mondin. Lo manca de resson fa que *Bracos Band* se dessepara, e de caps 1979, fòrma alavetz un grop novel, *Backstage*. 

A la meteissa epòca, participa en 1977 a l'enregistrament de l'album *Subrevida* del cantaire occitan Eric Fraj en i jogant de batariá, e de guitarra sul tròç *Montpelhièr*. *Backstage* enregistra dos albums en anglés en çò de la maison de disques francesa Vogue en 1979 e 1980, puèi lo grop se dessepara.

Au començament de las annadas 80, se lança alavetz en solitari jos l'escais de **Paul Personne**, e enregistra un album aqueste còp en çò de CBS. Mès lo disc marcha pas, e lo contrat ambe CBS es pas renovelat. 

Enregistra alavetz en 1983 un dusen album solo, *Exclusif*, en çò de Philips. Gràcias enfin au succès onorable d'aqueste disc, **Paul Personne** se fa aital un nom dins lo mitan del blues francés. 

En 1984 sortís son tresen disc, lo mini album *Barjo-land*, qu'obten un succès comparabla au precedent, çò que fa de **Paul Personne** d'ara enlà un artista reconegut, manca que's pòt pas pr'aquò qualificar de vertadièrament popular. A-n'aqueste periòda, quita lo País tolosan e se sarra de París.

Au començament de las annadas 90 jòga d'ara enlà sus emponts màgers de França, *Fête de l'Huma*, *Lo Bataclan* e lo quite *Olympia*, e en 1991, recep lo *[[Bus d'Acier]]*, lo Grand prèmi del rock francés. 

Sortís en 1992 en çò de Polydor un disc titolat *Comme à la maison* : l'album es una capitada comerciala, coronat d'un disc d'aur, en partida benlèu gràcias au succès de la cançon *Le Bourdon* que passa fòrça a la ràdio. Aital, en 1993, torna sus l'empont de *l'Olympia*, participa a l'enregistrament de l'album *Rio Grande* d'Eddy Mitchell, monta sus l'empont de las Francofolies de la Rochelle e jòga quitament au concèrt del *Parc des Princes* dels cinquanta ans de Johnny Hallyday (suls tròcis *Excuse-moi partenaire* e *Toute la musique que j'aime*). 

En 2007, **Paul Personne** e Hubert-Félix Thiéfaine sont demandats per escriure l’album a venir de Johnny Hallyday, mès fin finala, lors cançons son pas retengudas ; decidan alavetz de'n far un album amassa : *Amicalement Blues*.

## Discografia

* 1982: *Faut qu'ça bouge* 
* 1983: *Exclusif*
* 1984: *Barjo-Land* (mini album)
* 1985: *24/24*
* 1989: *La chance*
* 1992: *Comme à la maison*
* 1994: *Rêve sidéral d'un naïf idéal*
* 1996: *Instantanés*
* 2000: *Patchwork électrique*
* 2003: *Demain il f'ra beau - Vol. 01*
* 2003: *Coup d'blues - Vol 02*
* 2007: *Amicalement blues* (ambe Hubert-Félix Thiéfaine)
* 2011: *Personne à l'Ouest, face A*
* 2011: *Personne à l'Ouest, face B*
* 2014: *Puzzle 14*
* 2016: *Lost in Paris Blues Band*
* 2019: *Funambule (ou Tentative de survie en milieu hostile)*

## Cançons mai conegudas
* *Barjoland* (1984)
* *Le bourdon* (1992)
* *Nuits blanches étoilées* (1992)
* *Quelqu'un appelle* (1993)
* *Plus jamais m'laisser blueser* (1994)
* *Loco loco* (1994)
* *Toutes les nuits j'conte les jours* (1995)
* *Miss Terre* (1996)
* *Plus loin d'ici* (1996)
* *Le vieux Bluesman et la bimbo* (2007, en duo ambe Hubert-Félix Thiéfaine)

## Referéncias